**Білет № 5.**

**Пытанне 1. *Бацьба з агрэсіяй крыжаносцаў у ХІІІ-ХVстст.: Уладзімір Полацкі, Давыд Гарадзенскі, Андрэй Полацкі, "Вялікая вайна" і Грунвальдская бітва***

У канцы ХІІ – першай палове ХІІІ ст. паступальнае развіццё славянскіх і балцкіх народаў Усходняй Еўропы зазнала значныя змены ў выніку знешняй агрэсіі з боку мангола-татараў і нямецкіх рыцараў крыжакоў. Уварванне мангола-татараў зруйнавала існаваўшую да таго сістэму палітычных і эканамічных сувязяў, што прывяло да ўзнікнення новых палітычных ўтварэнняў і карэнных зменаў палітычнай карты рэгіёна.

У канцы ХІІ ст. на паўднёва-усходнім узбярэжжы Балтыйскага мора з'явіліся **каталіцкія місіянеры**, якія намагаліся ахрысціць балцкае насельніцтва Ніжняга Падзвіння. У хуткім часе разам з місіянерамі сюды пацягнуліся нямецкія рыцары і пасяленцы. У **1201 г.** немцы заснавалі ў вусці Заходняй Дзвіны горад **Рыгу,** а ў **1202** г. для больш эфектыўнай заваёвы і каланізацыі рэгіёна быў створаны рыцарскі ордэн Мечаносцаў, вядомы таксама як **Лівонскі ордэн**.

З гэтага часу пачынаецца паступовая, але няўхільная хрысціянізацыя язычніцкіх народаў Ніжняга Падзвіння і іх падпарадкаванне ўладзе крыжацкіх заваёўнікаў. У пачатку ХІІІ ст. крыжакі захопліваюць удзельныя княствы Полацкай зямлі Кукенойс і Герцыке. У **1216 г.** палачане сумесна з эстамі і літоўцамі пачалі падрыхтоўку да наступу на крыжакоў. Аднак у дзень пачатку вайсковай выправы полацкі князь Уладзімір раптоўна памёр (верагодна, ён быў атручаны падасланымі крыжакамі забойцамі) і выправа не адбылася.

У **1237 г.** лівонскія рыцары аб'ядналіся з іншым крыжацкім ордэнам – **Тэўтонскім**, які ў гэты час займаўся заваёвай земляў балцкага племені прусаў, што жылі на паўднёвым узбярэжжы Балтыйскага мора. Аб'яднанне яшчэ больш узмацніла крыжакоў. Ад гэтага часу і да пачатку XV ст. працягваліся бесперапынныя крыжацкія напады на землі, заселеныя літоўцамі, а пасля і на ўсходнеславянскія землі Беларускага Панямоння і Падзвіння.

У сярэдзіне ХІІІ ст. ва Усходняй Еўропе ўтварылася новая дзяржава. У яе ўвайшлі літоўскія і частка беларускіх («рускіх») зямель. Таму пазней дзяржава атрымала назву «Вялікае Княства Літоўскае і Рускае». Часцей яе называлі проста ≪Вялікае Княства Літоўскае≫.

Якія ж былі перадумовы ўтварэння Вялікага Княства? Перш за ўсё гэта суседства ў басейне р. Нёман усходнеславянскіх і балцкіх плямёнаў. Славяне і балты знаходзіліся на розных узроўнях развіцця.

На славянскіх землях існавалі багатыя гарады з развітымі рамёствамі. Тут былі даўнія традыцыі дзяржаўнай арганізацыі. Усім гэтым не маглі пахваліцца балты. Але затое яны славіліся як грозныя воіны, якіх баяліся ворагі. На землях балтаў вылучаліся дзве вобласці — *Аўкштайція* і *Жамойць.* Адзін з раёнаў Аўкштайціі называўся **Літва**. Ён стаў цэнтрам аб’яднання балцкіх плямёнаў. Літоўцы паспяхова ваявалі з крыжакамі. У 1236 г. яны разбілі ордэн мечаносцаў пад Шаўлямі. Пасля гэтага ордэн ужо не мог існаваць як самастойная дзяржава. Рэшткі яго былі далучаны да больш моцнага Тэўтонскага ордэна. Ён знаходзіўся на захад ад Літвы — у Прусіі.

Пасля паражэння ордэна мечаносцаў пад Шаўлямі Папа Рымскі загадаў ім далучыцца да Тэўтонскага ордэна. У Прыбалтыцы ўтварылася дзве правінцыі ордэна —пруская і лівонская. Паміж імі ляжала Жамойць. Крыжакі прагнулі захапіць яе , каб злучыць свае землі.

Да ХІV ст. крыжовыя паходы ў Палесціну спыніліся. Таму барацьба з язычнікамі-літоўцамі стала асноўнай задачай тэўтонаў.

На захопленых землях крыжакі будавалі зaмкі, якія служылі апорай для далейшых паходаў. У адказ вялікія князі літоўскія стараліся ўзвесці магутны абарончы пояс. Непрыступнымі цвярдынямі сталі замкі ў Гародні (зараз Гродна), Новагародку, Лідзе, Крэве і іншых гарадах

**Староста Давыд Гарадзенскі. Князь Андрэй Полацкі.**

Славу абаронцы ад крыжакоў Беларускага Панямоння набыў *староста* **Давыд Гарадзенскі***.* Ужо ў 1305 г. ён разбіў нямецкіх рыцараў каляГародні. У наступным годзе Давыд узначаліў паспяховую абаронугэтага горада ад тэўтонаў.

У 1314 г. крыжакі напалі на Новагародак. Давыд знішчыў увеськрыжацкі абоз, забраў іх коней і прымусіў рыцараў уцякаць. Мала хтоз крыжакоў вярнуўся дамоў.Неўзабаве Давыд сам узначаліў паход на Прусію. Потым ён ваяваўу Мазовіі на ўсходзе Польшчы. Слава Давыда грымела далёка замежамі ВКЛ. Ён бараніў ад нямецкіх і дацкіх рыцараў Пскоў. Яго воіны даходзілі ажно да Рэвеля (сучасны Талін).У 1326 г. Давыд удзельнічаў у сумесным з Польшчай паходзе на Брандэнбург. Аднак па дарозе назад Давыд быў забіты.

У другой палове XIV ст. пачасціліся паходы лівонскіх рыцараў на землі Беларускага Падзвіння. Цэнтрам абароны Падзвіння стаў Полацк. Тут княжыў **Андрэй Альгердавіч**. Ён вёў асноўныя ваенныя дзеянні з крыжацкім горадам Дынабургам (цяпер Даўгаўпілс у Латвіі). Гэты горад знаходзіўся паблізу ад Полацка і ўвесь час пагражаў яму. Не раз палачане спусташалі ваколіцы Дынабурга і іншых крыжацкіх замкаў. Князь Андрэй змагаўся не толькі з крыжакамі, але і з іншымі ворагамі. Ён ваяваў з татарамі, вылучыўся як адзін з галоўных герояў Кулікоўскай бітвы. Скончыў жыццё славуты князь на полі бою падчас бітвы на рацэ Ворскла.

У пачатку XV ст. адносіны ВКЛ з Тэўтонскім ордэнам рэзка пагоршыліся. Паводле Салінскага пагаднення 1398 г. крыжакі атрымалі Жамойць. Вялікае Княства страціла выхад да Балтыйскага мора. Крыжакі захапілі і некаторыя польскія землі. У выніку яны далучылі свае лівонскія і прускія ўладанні да Германіі. Вітаўт разумеў непазбежнасць канфлікту з ордэнам у сувязі з Жамойцю. Крыжакі фармальна атрымалі правы на гэту літоўскую вобласць. Але яны нічога не маглі зрабіць з пастаяннымі паўстаннямі жамойтаў. Гэтыя мяцяжы падтрымліваліся Вітаўтам. Ён аказваў жамойтам дапамогу зброяй і войскамі.

Ужо ў снежні 1408 г. адбылася нарада Вітаўта і Ягайлы ў Новагародку. Там было прынята рашэнне аб пачатку вайны з Тэўтонскім ордэнам. Аднак падзеі разгортваліся так, што першымі абвясцілі вайну крыжакі.

У мяцежнай Жамойці пачаўся голад. Ягайла паслаў туды караблі нібыта з хлебам. Аднак крыжакі затрымалі судны. Яны знайшлі там зброю для паўстанцаў. Затрымку караблёў скарыстаў Вітаўт. Ён адкрыта стаў на бок жамойтаў. Непазбежнасць вайны зразумелі і крыжакі. Яны паспрабавалі заручыцца нейтралітэтам палякаў. Але палякі паабяцалі ў выпадку вайны падтрымаць Вітаўта. У адказ ордэн 6 жніўня **1409 г.** абвясціў Ягайлу вайну.

Першы этап вайны скончыўся для палякаў няўдала. Яны страцілі частку сваіх зямель. Ягайла мусіў падпісаць з ордэнам часовае перамір’е. Вітаўт, які ваяваў асобна, дабіўся большых поспехаў. Ён здолеў заняць Жамойць. Абодва бакі рыхтаваліся да новага сутыкнення. Яны збіралі войскі, вербавалі наёмнікаў, вялі дыпламатычную барацьбу. Ваенныя дзеянні былі адноўлены ў чэрвені 1410 г. Ягайла і Вітаўт планавалі рухацца на сталіцу Тэўтонскага ордэна — Мальбарк.

Вялікі магістр ордэна **Ульрых фон Юнгінген** даведаўся пра планыпраціўнікаў позна. Ён спрабаваў перакрыць шлях на сталіцу.Раніцай **15 ліпеня 1410 г.** сапернікі сышліся каля вёскі Грунвальд(цяпер тэрыторыя Польшчы).

Войска крыжакоў налічвала каля 15-20 тыс. чалавек. Яно дзялілася на 50 *харугваў* (палкоў). У крыжацкім войску было шмат рыцараў з Германіі, Англіі, Францыі, Швейцарыі, Чэхіі і інш.

Войска Вялікага Княства Літоўскага і Польшчы было большым. Яно налічвала каля 30—40 тыс. чалавек. Вітаўт прывёў з сабой 40 харугваў з Полацка, Новагародка, Вільні, Трокаў, Смаленска, Віцебска, Гародні, Ліды, Берасця (зараз Брэст), Пінска, Мсціслава, Дарагічына (цяпер Драгічын) і іншых зямель. З Ягайлам прыйшло 50 харугваў.

У аб’яднаным войску былі харугвы з Украіны, атрад з Чэхіі пад кіраўніцтвам Яна Жыжкі (у будучым героя гусіцкага руху) і татарская конніца. Беларускія і літоўскія харугвы ўзначаліў Вітаўт. Агульнае кіраванне аб’яднаным войскам ажыццяўляў Ягайла. Саюзныя сілы пастроіліся трыма лініямі. Войскі ВКЛ размясціліся на правым флангу, палякі — на левым.

Бітва пачалася атакай першай лініі Вітаўта. Крыжакі спрабавалі адбіць яе гарматным агнём. Пасля гэтага яны кінулі супраць конніцы ВКЛ асноўныя сілы. Бітва цягнулася доўга і зацята. Праз нейкі час воіны ВКЛ пачалі адступаць. Частка іх кінулася наўцёкі. Для правага крыла саюзнікаў склалася пагрозлівая сітуацыя. Яе ўратавалі тры палкі са Смаленскай зямлі. Але яны былі амаль усе пасечаны. Хто выстаяў, дачакаліся дапамогі — другой і трэцяй ліній Вітаўта. Адначасова палякі кінулі ў бой сваю першую лінію.

Бітва закіпела на абодвух флангах. У гушчы бітвы быў звалены польскі каралеўскі сцяг. Крыжакі ўжо заспявалі пераможны гімн. Ад паражэння палякаў уратавала ўвядзенне ў бой другой лініі.

У тэўтонскага магістра Ульрыха фон Юнгінгена таксама заставаліся рэзервы. Іх ён павёў у бой асабіста. Страшны ўдар крыжакоў зламаў строй саюзнікаў. Тэўтоны зноў заспявалі гімн перамогі. Аднак тут па іх ударылі з розных бакоў уцалелыя флангі Ягайлы і Вітаўта. У бой уступіла апошняя польская лінія. Да яе далучыліся і тыя воіны ВКЛ, якія вярнуліся пасля ўцёкаў. Бітва ператварылася ў знішчэнне акружаных рыцараў. Загінуў сам магістр. Быў захоплены абоз і ўсе баявыя сцягі ордэна.

Пасля перамогі саюзнікі маглі без перашкод рухацца да Мальбарка. Па дарозе ім без бою здаваліся прускія гарады і зaмкі. Аднак аблога сталіцы Тэўтонскага ордэна зацягнулася. Хутка лагер саюзнікаў пакінулі войскі Вітаўта. Мудры князь не хацеў поўнага знішчэння ордэна. Ён разлічваў выкарыстоўваць крыжакоў для стрымлівання палякаў. Вітаўт разумеў, што без гэтага Польшча зноў захоча заявіць прэтэнзіі на яго ўладанні. Далейшая аблога Мальбарка стала марнай. Хутка палякі таксама рушылі назад.

У **1411 г.** у г. Торунь быў заключаны мір. Найбольш выгадны ён быў для Вялікага Княства Літоўскага. Крыжакі вярталі яму Жамойць. Польшча таксама аддала частку зямель. Акрамя таго, пераможцам павінна была быць выплачана вялікая сума грошай.